CELEX: C2005/315/24
Language: hu
Date: 2005-12-10 00:00:00
Title: T-355/05. sz. ügy:  2005. szeptember 12 –én benyújtott kereset – Vandaele kontra Bizottság

10.12.2005   
            
            
               HU
            
            
               Az Európai Unió Hivatalos Lapja
            
            
               C 315/13
            
         2005. szeptember 12–én benyújtott kereset – Vandaele kontra Bizottság
   (T-355/05. sz. ügy)
   (2005/C 315/24)
   Az eljárás nyelve: francia
   Felek
   
      Felperes: Karen Vandaele (Bartem, Belgium) (képviselők: S. Orlandi, A. Coolen, J.-N. Louis és E. Marchal ügyvédek)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a felperest az Európai Közösségek ideiglenes alkalmazottjává kinevező határozatot annyiban, amennyiben felvételkori besorolási fokozatát az ideiglenes alkalmazottak felvételére vonatkozó, 2004. április 28-i határozat 2. cikkének alkalmazásával határozta meg;
            
         
               —
            
            
               az Elsőfokú Bíróság az alperest kötelezze a költségek viselésére.
            
         Jogalapok és fontosabb érvek
   A felperes részt vett a Bizottság által a Csalás Elleni Hivatal (OLAF) B besorolási fokozatú ideiglenes alkalmazotti álláshelyének betöltésére kiírt OLAF/T/B/02. sz. felvételi eljárásban. 2002. október 28-i levelében a Bizottság arról értesítette a felperest, hogy neve felkerült az alkalmas jelöltek listájára. Ugyanakkor csupán 2004. szeptember 1-jén lépett az OLAF-nál bizottsági szolgálatba, jóllehet felvétele már 2003. végén megkezdődött. Besorolási fokozatát 2004. november 3-án aláírt szerződése az ideiglenes alkalmazottak felvételére vonatkozó, 2004. április 28-i bizottsági határozat alkalmazásával B*4-esben állapította meg, amelynek értelmében az ideiglenes alkalmazottakat A*8-as vagy B*4-es besorolási fokozatba veszik fel.
   Keresetében a felperes vitatja besorolását. Úgy véli, hogy 2004. április 28-i határozatával a Bizottság módosította a B besorolási osztályra vonatkozó pályázati felhívást, amelynek közzétételekor az adott besorolási osztály legalacsonyabb fokozata B5-ös (az új személyzeti szabályzat szerint B*5-ös) volt. Ez – a győztesek listájának felállítását követően bekövetkezett – módosítás sérti a személyzeti szabályzat 29. cikkének (1) bekezdését, az Európai Közösségek egyéb alkalmazottainak alkalmazási feltételei 10. cikkének harmadik bekezdését, valamint a felperes arra vonatkozó várományát, hogy felvegyék egy olyan üres álláshelyre, amelyeket azon kiválasztási eljárás nyomán akartak betölteni, amelyen sikerrel szerepelt.
   Ezen túlmenően a felperes az egyenlő bánásmód elvének sérelmét állítja annyiban, amennyiben ugyanezen eljárás azon győzteseit, akiket 2004. május 1-je előtt felvettek, és akiknek besorolását a korábbi szabályok alkalmazásával állapították meg, magasabb besorolási fokozatba sorolták be, és szakmai előmenetelükre kedvezőbb feltételek vonatkoznak.
   Végül a felperes hivatkozik arra vonatkozó jogos bizalmának megsértésére, hogy indokolatlan késedelem nélkül B2-es vagy B3-as besorolási fokozatba felvegyék.